Rauði krossinn útnefndi nú í hádeginu skyndihjálparmann ársins. Sólveig Ásgeirsdóttir varð fyrir valinu en hún bjargaði lífi vinkonu sinnar í fyrrasumar.
Sólveig, sem er 27 ára, var í heimsókn hjá Súsönnu Helgadóttur vinkonu sinni í júlí í fyrra þegar Súsanna missti skyndilega meðvitund. Hjartað hætti að slá, hún var hætt að anda og orðin blá í framan. Enginn var heima nema tveggja ára sonur Súsönnu, sem var sofandi. Sólveig hringdi strax á neyðarlínuna og hóf endurlífgun.
Þetta var mjög mikið sjokk. Af því að við erum þetta ungar og hraustar og hún ekki lasin, þetta var bara svo furðulegt og allt mómentið var bara, ég trúi ekki að þetta sé að gerast. En akkúrat þegar ég þarf að byrja að hnoða og blása þá tekur við eitthvað svona autopilot, eitthvað svona robotic dæmi og ég hætti bara að pæla í sjokkinu og var bara að reyna að bjarga henni.
Í ljós kom að Súsanna, sem eru 28 ára, var með leyndan hjartagalla en hefur nú náð bata. Rauði krossinn útnefnir árlega Skyndihjálparmann ársins í tengslum við 112 daginn, sem er í dag. Súsanna segir að vinkona sín hafi bjargað lífi sínu en Sólveig var nýbúin á skyndihjálparnámskeiði.
Ég er bara alveg endalaust þakklát fyrir hana og gæti ekki verið ánægðari með og stolt af viðbrögðum hennar á þessu mómenti. Ég get ekki ímyndað mér hvernig er að upplifa þetta og hvernig hún brást við svona hárrétt það er bara alveg magnað og ég er alveg óendanlega þakklát sko.
Sólveig Ásgeirsdóttir, sem bjargaði lífi bestu vinkonu sinnar í fyrrasumar, er skyndihjálparmaður ársins. 